Մադհու Դանդավատե

Մադհու Դանդավատե (, , ), հնդիկ պետական և քաղաքական գործիչ, Վիշվանատ Պրատապ Սինգհի կոալիցիոն կառավարությունում ֆինանսների նախարար (1989-1990)։

Կենսագրություն 
Մադհու Դանդավատեն ծնվել է 1924 թվականի հունվարի 21-ին Ահմեդնագարում, Բրիտանական Հնդկաստան։ Բարձրագույն կրթություն է ստացել Բոմբեյի համալսարանում՝ ֆիզիկոսի մասնագիտությամբ։ 1940-ական թվականներին ֆիզիկա է դասավանդել Բոմբեյի քոլեջում և Բոմբեյի համալսարանի ասպիրանտուրայում։

1942 թվականին մասնակցել է «Դուրս Հնդկաստանից» ազգային-ազատագրական հակաբրիտանական շարժմանը։ 1948 թվականին ընդունվել է Ժողովրդա-սոցիալիստական կուսակցություն։ 1948 թվականից մինչև 1974 թվականը եղել է Ժողովրդա-սոցիալիստական կուսակցության Բոմբեյի կոմիտեի քարտուղարը, Ժողովրդա-սոցիալիստական կուսակցության համահնդկական քարտուղարը և Ժողովրդա-սոցիալիստական կուսակցության ազգային գործկոմի անդամը։

1950-ական թվականներին մասնակցել է լեզվային հիմքի վրա Մահարաշտրա նահանգի ստեղծման պայքարին, ինչպես նաև մասնակցել է պորտուգալական Գոա գաղութի Հնդկաստանի միանալու աջակցության քաղաքացիական անհնազանդությանը։

1970 թվականից մինչև 1971 թվականը եղել Մահարաշտրա նահանգի օրենսդրական խորհրդի անդամ։ 1971 թվականին Ժողովրդա-սոցիալիստական կուսակցության կողմից ընտրվել է Հնդկաստանի խորհրդարանի ստորին պալատ՝ Լոկ սաբհա։ 1974 թվականին Ժողովրդա-սոցիալիստական կուսակցության ղեկավարության մի մասի հետ միացել է ընդդիմաիր Բհարատիա լոկ դալ կուսակցությանը։ 1975 թվականին ձերբակալվել է և բանտարկության մեջ գտնվել 18 ամիս։ 1977 թվականին ընտրություններում հաղթած Ջանատա փարթիի կողմից ընտրվել է Լոկ սաբհա։

1977 թվականից մինչև 1979 թվականը Մորարջի Դեսայիի կառավարությունում զբաղեցրել է երկաթուղային տրանսպորտի նախարարի պաշտոնը։ Եղել է Հնդկաստանի արևմտյան ծովափի Կոնկանի երկաթուղային կապերի հիմնադիրներից մեկը և կոմնակիցը։ 1980 թվականի ընտրություններում Ջանատա փարթիի պարտությունից և ընդդիմություն տեղափոխվելուց հետո գլխավորել է խորհրդարանական խմբակը։ 1989 թվականի նոյեմբերին Ջանատա դալ կուսակցության կողմից մտել է Հնդկաստանի ստորին պալատ՝ Լոկ սաբհա։ 1989 թվականի դեկտեմբերից Վիշվանատ Պրատապ Սինգհի կոալիցիոն կառավարությունում զբաղեցրել է ֆինանսների նախարարի և Գների հանդեպ վերահսկողության կոմիտեի առաջնորդի պաշտոնները։

1990 թվականին եղել է Պլանավորման հանձնաժողովի նախագահի տեղակալը։ Այդ պաշտոնում վերընտրվել է 1996 թվականին և զբաղեցրել մինչև 1998 թվականը։ Կապված է եղել Ջանատա Դալ կուսակցության հետ։

Մադհու Դանդավատեն մահացել է 2005 թվականի նոյեմբերի 12-ին Մումբայում՝ 81 տարեկան հասակում։

Մատենագրություն 
Դանդավատեն նաև մի քանի գրքերի հեղինակ է։
 Future of Parliamentary Democracy in India, Harold Laski Institute of Political Science, 1974 
 Marx and Gandhi, Popular Prakashan, 1977
 Jayaprakash Narayan, the Man and His Ideas, Popular Prakashan, Bombay 1981 
 Evolution of Socialist Policies and Perspective, 1934-1984, Popular Prakashan, 1986
 As the Mind Unfolds: Issues and Personalities, Shipra Publications, 1993, 
 Echoes in Parliament: Madhu Dandavate's speeches in Parliament, 1971-1990, Allied Publishers, 1995, 
 Quest of Conscience, Shipra Publications, 1998, 
 Yusuf Meherally: Quest For New Horizons, National Book Trust, India, 1998 
 Parivartanāce Pāīka: Mahātmā Jotibā Phule Aani Nyāyamūrtī Rānaḍe , Sadhana Prakashan, 2001
 Jayaprakash Narayan: Struggle with Values : a Centenary Tribute, Allied Publishers, 2002, 
 Dialogue with Life, Allied Publishers, 2005 
 Social Roots of Gender Injustice, Theosophical Publishing House, 2005

Ծանոթագրություններ

Արտաքին հղումներ 
 Madhu Dandavate։ `The battle for justice' , The Hindu, 6 Jan. 2002.
 Madhu Dandavate։ `Vote-on-account: use and misuse' , The Hindu, 4 Feb. 2004.
 Madhu Dandavate։ `Gandhis dialogue with the nation' , The Hindu, 6 Apr. 2005.

Հնդկաստանի քաղաքական գործիչներ
Հնդիկ սոցիալիստներ
20-րդ դարի քաղաքական գործիչներ
Հնդկաստանի ֆինանսների նախարարներ
Բոմբեյի համալսարանի շրջանավարտներ
Հնդիկ պետական գործիչներ
Հնդիկ ֆիզիկոսներ